माई दुर्गा के सातवां शक्ति भा स्वरुप के भगवती कालरात्रि के नाम से जानल जाला। देवी कालात्रि के काली, महाकाली, भद्रकाली, भैरवी, मृत्यू, रुद्रानी, चामुंडा, चंडी आउर दुर्गा देवी के कइगो विनाशकारी रूप में से एगो मानल जाला। माई के रौद्री आ धुमोरना नाम लोगन में तनी कम प्रसिद्ध नामन में से बा। नवरात्र के सातवां दिने महामाई कालरात्रि के उपासना के विधान बा। अइसन मानल जाला कि जहंवां देवी कालरात्रि के एह रूप में आगमन होला ओजा से सभ राक्षस, भूत, प्रेत, पिसाच पलायन कर जाले आउर हर तरे के नकारात्मक ऊर्जा के नाश होला। शिल्प प्रकाश में संदर्भित सौधिकागम नांव के एगो प्राचीन तांत्रिक पाठ में देवी कालरात्रि के वर्णन रात्रि के नियंत्रा के रूप में कइल गइल बा।
एह दिन साधक के मन ‘सहस्रार’ चक्र में इस्थित रहेला। एह दिन से साधक खातिर ब्रह्मांड के समस्त सिद्धियन के दुआरी खुले लागेला। सहस्रार चक्र में इस्थित साधक के मन पूर्णतः माँ कालरात्रि के स्वरूप में अवस्थित रहेला। देवी के साक्षात्कार से मिले वाला पुण्य (सिद्धियन आउर निधियन विशेष रूप से ज्ञान, शक्ति आउर धन) के ऊभागी होले। साधक के सभ पाप-विघ्न के नाश होला आ उनका अक्षय पुण्य-लोकन के प्राप्ति होखेला।
माई कालरात्रि के स्वरुप
देवी दुर्गा के एह कालरात्रि स्वरुप में इनका देह के रंग घना अन्हार के जइसन एकदम करिया बा। माथा के केस छितराइल बा। गर में बिजुरी के जइसे चमके वाला माला बा। इनकर तीनगो नेत्र बा। ई तीनों नेत्र ब्रह्मांड के जइसन गोल बा। एहमें से बिजुरी के समान चमकीला किरण निकलत रहेला। माई के नासिका के श्वास-प्रश्वास से अग्नि के भयंकर ज्वाला निकलत रहेला। इनकर वाहन गर्दभ (गदहा) हऽ। महामाई कालरात्रि के चारगो बांह बा। माई वरमुद्रा में ऊपर के ओर उठल अपना दहिना हाथ से सभे के वर प्रदान करीले। आ इहां के एही अलंग के एगो हाथ जवन नीचे बा ऊ अभयमुद्रा में बा। एही तरे बाँवां ओर के ऊपर वाला हाथ में लोहा के काँट आ नीचा वाला हाथ में खड्ग (कटार) धारण कइले बानी। हालाँकि माई के ई रुप देखे में अत्यंत भयानक बा, बाकि ई सदैव शुभ फल ही देवे ली। एही कारण इनकर एगो नांव ‘शुभंकारी’ हऽ। एही से मइया के एह रुप से इनका भक्तन के कवनो तरे भयभीत चाहे आतंकित भइला के काम नइखे।
दुष्टन के विनाश करेली कालरात्रि मइया
माई कालरात्रि दुष्टन के विनाश करे वाली आ भक्तन के रक्षा करे वाली हई। दानव, दैत्य, राक्षस, भूत, प्रेत आदि इनका स्मरण मात्र से ही डेराके भाग जाले। ई ग्रह-बाधा के दूर करे वाली हईं। इनका उपासकन के अग्नि-भय, जल-भय, जंतु-भय, शत्रु-भय, रात्रि-भय जइसन भय कबहूं ना होखे। इनका कृपा से माई के उपासक हरमेशा भय-मुक्त रहेले।
एकनिष्ठ भाव से करे के चाहीं माई के उपासना
माई कालरात्रि के स्वरूप-विग्रह के अपना हृदय में अवस्थित कऽके मनुष्य के एकनिष्ठ भाव से उपासना करे के चाहीं। यम, नियम, संयम के ओकरा पूरा पालन करे के चाहीं। मन, वचन, काया के पवित्रता राखे के चाहीं। कालरात्रि मइया शुभंकारी देवी हईं। इनका उपासना से होखे वाला शुभ के गणना असंभव बा। हमनी के माई के निरंतर स्मरण, ध्यान आ पूजा करत रहे के चाहीं।
कहिया करीं माई के पूजा
नवरात्र के सतमी के दिने माई कालरात्रि के आराधना के विधान हऽ। इनकर पूजा-अर्चना कइला से सभ पापन से मुक्ति मिलेला आ दुश्मनन के नाश होला, एकरा अलावा साधक के तेज बढ़ेला।
कालरात्रि पूजा विधि
अइसे माई कालरात्रि के पूजा कबो कइल जा सकेला बाकिर माई के विशेष कृपा प्राप्ति खातिर इहां के निशा पूजा करे के विधान हऽ। निशा पूजा खातिर साधक के रात में नहा के साफ धोवल कपड़ा पहिरे के चाहीं। एकरा बाद माई कालरात्रि के विधिपूर्वक पूजा करीं। माई कालरात्रि के अक्षत्, धूप, रातरानी के फूल, गंध, मीठा(गुड़), नैवेद्य आदि अर्पित करीं। एकरा बाद माई के आरती करे के चाहीं। रउआ निशा पूजा में मइया के बीज मंत्र के जाप कर सकत बानी, ई रउआ खातिर कल्याणकारी हो सकता। एजा एगो बात ध्यान राखे वाला बा कि पूजा के बेरा राउर(साधक के) माथ तोपाइल रहे के चाहीं कहे के माने ई बा कि उघारे माथ मइया के पूजा ना करे के चाहीं। एह काम खातिर कवनो साफ कपड़ा चाहे गमछी के प्रयोग कइल जा सकता। सर्वसाधारण खातिर माई के आराधना योग्य नीचे लिखल ई श्लोक सरल आउर स्पष्ट बा। जगदम्बा मइया के भक्ति पावे खातिर एकरा के कंठस्थ कऽके नवरात्र में सातवां दिने एकर जाप करे के चाहीं।
मंत्र
ॐ या देवी सर्वभूतेषु माँ कालरात्रि रूपेण संस्थिता। नमस्तस्यै नमस्तस्यै नमस्तस्यै नमो नम:।।
एह श्लोक के अर्थ बा : कालरात्रि के रूप में प्रसिद्ध अम्बा आउर सर्वत्र विराजमान हे माई, रउआ के हमार बार-बार प्रणाम बा। हम रउआ के बारंबार प्रणाम करतानी। हे माई, हमरा के पापन से मुक्ति प्रदान करीं।
एकरा अलावा साधक माई के बीज मंत्र के जाप कर सकेले जवन कि नीचे दिहल बा
bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva san_Deva bho_Deva bho_Deva